**Mângâierea șoaptelor nopții**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin visele tale cu mine,

Sunt eu sau o umbră fugară

Din cele ce-ți lasă amară

O lacrimă-nchisă în tine?

De-s eu și te mângâi cu șoapte,

Închide-mă-n lumea de visuri,

Ascunde-mă-n șapte abisuri,

Iubește-mă-n visul de noapte,

Iar dacă-s o umbră, îmi iartă

Plecarea în lumea de umbre,

Tăișul privirilor sumbre …

Și dă toată vina pe soartă.

Eu știu că te-ntrebi dacă mie,

Prin visuri, îmi ești ca odată,

Cu șoapte-ndelung mângâiată

Și-n sufletul meu, avuție.

Te-ntrebi și citești printre rânduri

Din visuri cu dorul de mine,

Știind, când sunt toate senine,

Că-mi ești trandafirul din gânduri.